MILÁNO. Taliansky futbalový klub AC Miláno dotiahol príchod Maria Balotelliho z anglického Liverpoolu, kontroverzný útočník bude pôsobiť na San Sire na ročnom hosťovaní.
"Som rád, že som naspäť. Cítim sa fit, len potrebujem trénovať so spoluhráčmi. Nechcem veľa rozprávať, sústredím sa na tvrdú prácu, pretože chcem mať vydarenú sezónu," povedal 25-ročný taliansky ofenzívny hráč po absolvovaní utorkovej lekárskej prehliadky.
Balotelli sa vrátil do známeho prostredia, v drese "rossoneri" hral už v rokoch 2012 až 2014 a v 54 stretnutiach strelil 30 gólov.
Potom ho kúpil Liverpool za šestnásť miliónov libier, ale v jeho farbách odohral v minulom ročníku Premier League len šestnásť zápasov a skóroval iba raz.
Dovedna nastúpil za "The Reds" na 28 duelov, v ktorých dal štyri góly. Predtým na Britských ostrovoch hájil farby Manchestru City.
Informoval o tom portál goal.com.